Manevrele militare cu arme nucleare ale Rusiei, un răspuns la declarațiile lui Macron. „Sperăm că va calma capetele încinse”
Înainte să preia noul mandat, președintele Vladimir Putin a ordonat armatei să facă manevre militare cu arme nucleare nestrategice.
Potrivit anunțului difuzat de Ministerul rus al Apărării, exercițiile vor viza în special unități poziționate în apropierea Ucrainei și s-ar putea desfășura inclusiv pe teritoriile ocupate. Retorica nucleară a Rusiei este ”periculoasă, și iresponsabilă”, au reacționat la unison, NATO, Statele Unite și Uniunea Europeană.
Kremlinul a motivat că aceste exerciții, despre care nu se știe când vor avea loc, sunt un răspuns la declaraţiile ameninţătoare formulate, printre alţii, de preşedintele francez Emmanuel Macron, care a spus că nu exclude posibilitatea trimiterii unor trupe NATO în sprijinul Ucrainei. Astfel, exercițiile menite să pregătească militarii pentru utilizarea armelor nucleare tactice, s-ar putea desfășura inclusiv pe teritoriul Ucrainei ocupat acum de trupele Kremlinului.
Asta pentru că Districtul Militar Sud cuprinde şi cele patru regiuni ucrainene anexate de Rusia, respectiv Doneţk, Lugansk, Herson şi Zaporojie.
Potrivit specialiștilor militari, armele nucleare tactice spre deosebire de cele strategice sunt bombe nucleare de dimensiuni mai mici care pot fi folosite pe câmpul de luptă, pentru distrugerea unor obiective militare precum baze sau aeroporturi, dar chiar şi a unor localităţi.
General (r) Dan Grecu: „Rusia este clar că folosește arma nucleară ca element de descurajare și amenințare. Deci din punctul ăsta de vedere, n-avem niciun fel de dubiu. N-am convingerea că ar fi pregătiți să o folosească, dar retorica rusă întotdeauna pune pe tapet capacitatea nucleară a federației ruse”.
„Retorica nucleară a Rusiei este periculoasă şi iresponsabilă. NATO rămâne vigilentă”, a reacționat imediat o purtătoare de cuvânt a alianței nord-atlantice. Postura colectivă de descurajare şi apărare a NATO „va continua să garanteze protejarea fiecărui centimetru de teritoriu aliat”, a adăugat reprezentanta NATO.
Exerciţiile nucleare ruseşti sunt "categoric un zăngănit de săbii" şi "o continuare a comportamentului iresponsabil al Rusiei", a transmis la rândul său un purtător de cuvânt al Comisiei Europene. Conform acestuia, exerciţiile militare nucleare anunţate de Putin constituie "încă o dovadă că Kremlinul este interesat de continuarea escaladării situaţiei pe care a provocat-o prin agresiunea sa ilegală împotriva Ucrainei".
"Acesta este un exemplu tipic de retorică iresponsabilă pe care am mai văzut-o în trecut din partea Rusiei", a declarat presei si un purtător de cuvânt de la Pentagon.
John Kirby, purtător de cuvânt Consiliul Național de Securitate al SUA: „Dacă dl. Putin și oficialii ruși sunt îngrijorați că soldații lor din Ucraina ar putea fi loviți cu arme din alte țări, atunci cel mai ușor lucru pe care îl pot face e să-și retragă trupele”.
Dar rușii nu cedează, dimpotrivă. "Sperăm că acest eveniment, adică exerciţiile pentru folosirea de arme nucleare tactice, va calma capetele încinse din capitalele occidentale", a precizat Ministerul de Externe de la Moscova.